**BESTYRELSENS BERETNING**

**HØJER LOKALRÅD**

**den 30. oktober 2013.**

Endnu et år er gået … og efterhånden er Højer Lokalråd blevet en helt naturlig ting, hvor det kan være svært at holde fokus og interesse omkring.

Et lokalråd bliver jo typisk oprettet i protest / som et forum der skal forfølge en given sag. Det var ikke en given sag, der var årsag til ønsket om at oprette et lokalråd i Højer. Nogen vil i højere grad kalde det et forsøg på rettidig omhu, idet alle kunne se, at hvis vi fortsat skulle sikre udvikling i vores eget lokalområde, så ville det kræve lokal engagement og opbakning.

Og selv om nogen garanteret vil mene, at der kunne være foretaget meget mere, så er det i hvert fald lykkedes at sætte nogle ting i gang i Højer.

**Højer Vandtårn:** Et godt eksempel herpå er Højer Vandtårn. Her er det netop en gruppe borgere, der har nogle ideer og ønsker omkring vandtårnets forandring til et turistmål. Som lokalråd er det lykkedes at finde en fornuftig aftale omkring overtagelsen og skaffe de fornødne økonomiske midler til at vandtårnet kan gøres brugelige til de nye formål. Når dette er på plads, overdrages bygningen til denne gruppe borgere, der så har mulighed for at søge yderligere midler til at realisere deres ønsker.

Altså et godt samarbejde med lokalt engagement og opbakning.

Og det er en gruppe meget engagerede borger der er tale om. De har rigtig mange gode ideer, og de forsøger at skabe forandringerne med respekt til den eksisterende natur og de lokale kendetegn. Ikke noget fancy smart men med respekt for lokale materialer og arkitektur. Så det skal nok blive et nyt vartegn, som kan være med til at underbygge Højer som turistmål.

**Det gamle Borgmesterkontor:** Måske ikke så meget som turistmål men mere som lokalt samlingspunkt, har Det gamle Borgmesterkontor udviklet sig yderligere. Der er nu blevet oprettet en brugergruppe, der er med til at udvikle konceptet medborgerhus.

I løbet af det forgangen år er der med baggrund i et ønske fra denne gruppe blevet installeret en krolf- bane. Burgergruppen havde ideen og Lokalrådet lykkedes med at finde de fornødne økonomiske midler til etableringen. Altså endnu et godt eksempel på et godt samspil mellem forskellige aktører. Til den officielle indvielse mødte der rigtig mange mennesker op, og krolbanen benyttes også i dagligdagen. Så her er der nu mulighed for, når man har tid og lyst, at få sig en lille turnering med familie og venner.

Brugergruppen fik også en ide om at lave nogle fælles aktiviteter. Aktiviteterne foregår altid i eller ved Det gamle Borgmesterkontor. Også for dette vinter halvår har de lavet en mængde gode fælles aktiviteter. Vi håber at endnu flere vil tage imod disse nye tilbud. Blandt tilbuddene er der i hvert fald lidt for enhver smag.

”Spil sammen” er endnu et nyt tilbud i Det gamle Borgmesterskontor.

Her er der mulighed for at få noget godt at spise og samtidig få sig et spil kort eller lignende. Det er lokal restauratør der står for leveringen af maden. Der har desværre ikke været så mange der endnu har taget imod dette tilbud. Men vi tror på at det skyldes manglende kendskab. For hvorfor f.eks. sidde derhjemme selv og spise, når man har mulighed for at få et godt måltid mad for kr. 60 og samtidig have mulighed for lidt socialt spil. Det er altid den første torsdag i måneden og tilmelding af hensyn til bestilling af mad til Kirsten Christensen.

Jo der sker rigtig mange ting i Det gamle Borgmesterkontor. Lad mig også blot nævne, at vi har rundet de første 100 bryllupper i huset.

Men det kræver fortsat meget arbejde for at få huset til at fungere. Stor tak til den store gruppe af mennesker der gør det muligt !

Men vi kan ikke stoppe der ! Vi skal fortsat arbejde på at udvikle og forbedre konceptet. Rammerne er rigtig gode, men det har også krævet økonomi, så i bestyrelsen er vi enige om, at vi sætter tæring efter næring. Sagt med andre ord, så skal nye tiltag / aktiviteter etableres i det omfang det er muligt at skaffe økonomi hertil. Samtidig skal der hele tiden arbejdes på at øge antallet af brugere i huset.

Og der er gang i ansøgninger. Der er hos Sparekassefonden blevet søgt om tilskud til ekstra udendørs belysning, samt hos Søskendehjemsfonden om tilskud til nogle vippedyr til børn.

**Hjemmesiden:**  På sidste års generalforsamling nævnte vi Hjemmesiden som vores ”smertensbarn” ! Takket være Ellen Mattesen fra bestyrelsen har vi fået gang i hjemmesiden. Men jeg vil gerne betone ”fået gang i”, idet en sådan hjemmeside kræver hårdt og vedvarende arbejde for hele tiden at være aktuel. Ingen bruger en hjemmeside der ikke hele tiden aktualiseres. Og det er en stor opgave … og også en umulig opgave, hvis ikke alle byder ind med aktuelt stof.

Der skal herfra lyde en opfordring til byens foreninger, handlende, kunstnere og kunsthåndværkere, institutioner, m.m. at sende aktuelt stof til Ellen.

Med de nyeste tiltag vil det samtidig blive muligt at annoncere jeres arrangementer på hjemmesiden og samtidig få dem annonceret på Tønder på Tavlen. Så HUSK at give Ellen besked.

Hvis i mangler hjælp til at fortælle den ”gode” historie, har vi også mulighed for at hjælpe med at få historien skrevet på en måde, så at den bliver spændende for pressen. Gennem Landdistriktsudvalget har man mulighed for at få hjælp fra en journalist til at skrive sin historie. Hvis det har jeres interesse er i meget velkommen til at henvende jer enten til os.

**Højer Torv:** Hvis du som borger i Højer har en god ide eller noget at klage over, er du altid velkommen til at rette henvendelse. Det må dog ikke være enkeltsager, idet vi ikke ønsker at blande os i f.eks. nabostridigheder. Men ting der har mere generel karakter, vil vi gerne engagere os i. Som f.eks. da en borger meldte ind om, at der var givet dispensation for, at der nu måtte parkeres på byens nye torv. Sagen blev ikke mindre spændende af, at der blev påstået at Højer Lokalråd havde godkendt denne dispensation. Jeg vil gerne her slå fast, Højer Lokalråd har ikke godkendt en sådan ansøgning. Vi har selvfølgelig forfulgt sagen, og der er ikke længere nogen dispensation for at måtte parkere på det nye torv. Der vil heller ikke i fremtiden blive givet nogen dispensation. De nyetablerede parkeringspladser skal i stedte benyttes, idet torvet slet ikke længere er bygget til parkering.

**Fremtiden:** Hvad har vi så af ideer til fremtidige opgaver:

I Højer Lokalråd har vi et ønske om at byde tilflyttere velkommen til Højer. Vores tanke er én gang om året at indbyde til en gang spisning, for på den måde at sige ”velkommen” til Højer, og for samtidig at kunne fortælle om alle de muligheder Højer byder på. Vi vil på den måde forsøge at tage ”hånd” om tilflytterne, og også være dem behjælpelig med evt. spørgsmål. Vi mangler blot en mulighed til at få oplyst navne og adresser på tilflyttere.

Vi vil gerne have gang i en ny aktivitet for børn og / eller unge. Sidste år fik vi etableret en ny legeplads, men hvad skal være vores næste initiativ ? Er der noget vi mangler ? Hvis du har en god ide, hører vi gerne fra dig af.

Der er også blevet ytret ønske om at få lavet en cykelsti fra Højer til Tønder. P.t. går der en cykelsti fra Tønder til Møgeltønder , lige som der findes en cykelsti fra Daler til Højer. Ønsket er at få forbundet disse 2 cykelstier. Ønsket har stået på kommunens liste, men har indtil videre ikke haft en så høj prioritering, at den er blevet imødekommet. Med den nye skolestruktur og det faktum om flere og flere cykelturister, er ønsket blevet mere aktuelt end nogen sinde. Specielt når vi i Højer gerne vil være kendt som et spændende turistmål. Højer Lokalråd bakker op om dette ønske, og vi vil få det manglende stykke cykelsti opprioriteret.

Et ønske som også er blevet nævnt er ”byens have”. Her er der tænkt på en frugthave, som er til borgernes fri afbenyttelse. Her handler det om at få snakket med Tønder Kommune om et stykke passende jord, hvor en sådan frugtplantage kunne etableres. Gerne med gamle og kendte sorter af æbler, pærer, blommer, hindbær og meget mere.

Højer har fået sig en ny forening for kunstnere og kunsthåndværkere. Denne forening har en interesse i at gøre Højer attraktiv for nye kunstnere. Den 02. november står denne gruppe for et arrangement i Højer som samtidig markerer åbningen af Tønder Kulturuge. Vi håber, at rigtig mange vil bakke op om denne nye forening og arrangementet den 02. september. Igen en gruppe lokale mennesker der udviser initiativ og engagement. Det er sådanne mennesker / grupper / foreninger der kan være med til at sikre en positiv udvikling i Højer. Og Højer Lokalråd er altid klar til at bakke op og være med til at sikre de bedste rammer.

**Annoncering af Generalforsamling:**  Når det er sagt, så er vi i Lokalrådet også nødt til hele tiden at kigge på vores udgifter. Efter den diskussion vi på sidste års generalforsamling havde omkring annonceringen af generalforsamlingen, valgte vi i bestyrelsen at imødekomme ønsket om en annoncering i en lokal ugeavis. Prisen for en lille annonce beløber sig til 1.200 kroner. Penge som vi i bestyrelsen godt kunne have brugt til noget andet og mere konstruktivt. Vi er selvfølgelig enige i, at det er rigtig vigtigt, at alle får mulighed for at få kendskab til generalforsamlingen. Og med de nye muligheder i vores facebook gruppe med p.t. 80 medlemmer, hjemmesiden og Tønder på Tavlen, mener vi her at have skabt nogle nye muligheder, der sikrer langt bedre offentlig annoncering. Vi ønsker derfor fremadrettet at benytte disse muligheder sammen med opslag i byens butikker til annonceringen.

Til slut skal der lyde en stor TAK til alle dem som har støttet Højer Lokalråd med et medlemskab.

Det gælder såvel privatpersoner som firmaer.

Det er vi rigtig glade for, og det er rigtig vigtig for at blive taget alvorlig.

Jo flere medlemmer, jo større bevågenhed og styrke, og giver lange bedre muligheder for at få opmærksomhed og indflydelse omkring vore meninger og sager.

Og der skal lyde en stor tak til bestyrelsen og de øvrige udvalgsmedlemmer.

I har gjort et flot stykke arbejde - til gavn for Højer.

Normalt har vi ikke valgt at fremhæve nogen her, men i år vil vi gerne sige Sanne Skov Christensen tak for sit store engagement i bestyrelsen. Vi kommer til at savne dig

Også en stor tak til alle de frivillige, der er med til at gøre Det gamle Borgmesterkontor til et sprudlende samlingspunkt i Højer.

Tak til Tønder Kommune der altid modtager vore ideer og forslag på en positiv måde.

Traditionen tro vil vi gerne slutte af med:

**Lad os fortsætte det gode samarbejde og sammen tage initiativ til i fællesskab at skabe en positiv udvikling for Højer.**